La Llei 18/1990, de 15 de novembre, va crear el Centre d'Estudis Jurídics i Formació Especialitzada com a organisme autònom administratiu adscrit al Departament de Justícia.
Mitjançant la Llei 8/2000, de 19 de juny, de modificació parcial de la Llei 18/1990, de 15 de novembre, es van introduir noves funcions, en haver assumit el Departament de Justícia noves competències, fonamentalment en l'àmbit de l'Administració de justícia.
Des de la seva creació, diferents decrets han desenvolupat l'estructura orgànica del Centre d'Estudis Jurídics i Formació Especialitzada, fins a disposar de l'actual estructura establerta pel Decret 109/1999, de 19 d'abril.
Actualment, el Centre d'Estudis Jurídics i Formació Especialitzada està immers en un nou context de més volum d'activitat i d'una major exigència de qualitat i innovació de les seves actuacions, atenent les clàusules del Contracte programa i dels acords en matèria de formació i condicions de treball dels col·lectius professionals del Departament de Justícia, que afecta de manera directa els nivells d'activitat del Centre.
En aquest sentit, també cal remarcar les activitats destinades a promoure i/o millorar la formació a distància, la formació de persones opositores a la carrera fiscal i judicial, la formació inicial en l'àmbit penitenciari, els plans de formació vinculats a diferents col·lectius del Departament de Justícia, els projectes d'innovació, així com la millora de la qualitat i el desenvolupament d'eines de control de gestió i avaluació de l'activitat del Centre.
Atesa aquesta situació i per facilitar la consecució dels nous reptes, es fa necessari adaptar i reordenar, sense introduir canvis substancials, l'estructura vigent del Centre d'Estudis Jurídics i Formació Especialitzada.
D'altra banda, pel Decret 12/2007, de 16 de gener, de reestructuració del Departament de Justícia, el Centre s'adscriu al Departament mitjançant la Secretaria General.
En conseqüència, de conformitat amb el que estableix la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, a proposta de la consellera de Justícia i d'acord amb el Govern,
El/La director/a del Centre d'Estudis Jurídics i Formació Especialitzada, amb rang orgànic de director/a general, és nomenat pel Govern de la Generalitat a proposta del conseller/a de Justícia, escoltat prèviament el Consell Rector, i exerceix les funcions que estableix l'article 9 de la Llei 18/1990, de 15 de novembre, de creació del Centre d'Estudis Jurídics i Formació Especialitzada.
El Centre d'Estudis Jurídics i Formació Especialitzada s'estructura en els òrgans següents:
a) Àrea d'Estudis i Formació de l'Administració de Justícia.
b) Àrea d'Investigació i Formació Social i Criminològica.
c) Àrea de Gestió Administrativa i Suport Tècnic.
Àrea d'Estudis i Formació de l'Administració de Justícia
3.1 Correspon a l'Àrea d'Estudis i Formació de l'Administració de Justícia, assimilada orgànicament a servei, les funcions següents en l'àmbit de l'Administració de justícia i el dret:
a) Planificar, organitzar i supervisar les activitats de formació inicial i continuada especialitzada.
b) Planificar, organitzar, supervisar i difondre els estudis i treballs de recerca en l'àmbit de l'Administració de justícia i del dret, especialment del dret civil català.
c) Organitzar les activitats de formació externa, cursos de postgrau, jornades i activitats científiques obertes al públic en general.
d) Proposar la contractació de professors/es, tutors/es i altres professionals necessaris per dur a terme els programes d'activitats de l'Àrea.
e) Organitzar i supervisar el programa per a la preparació d'opositors a jutge/essa, fiscal i secretari/ària judicial.
f) Planificar i controlar els ajuts i premis a la investigació.
g) Organitzar i supervisar les pràctiques universitàries.
h) Proposar publicacions del Centre en aquest àmbit.
i) Supervisar els expedients de les activitats de l'Àrea i dels certificats i diplomes que se'n derivin.
j) Formar al personal docent i col·laborador.
3.2 De l'Àrea d'Estudis i Formació de l'Administració de Justícia en depenen:
a) La Unitat de Formació en l'Àmbit Judicial i Forense.
b) La Unitat de Formació en l'Administració de Justícia.
Unitat de Formació en l'Àmbit Judicial i Forense
Corresponen a la Unitat de Formació en l'Àmbit Judicial i Forense, assimilada orgànicament a secció, les funcions següents:
a) Gestionar activitats formatives destinades a magistrats/ades i jutges/esses i membres del ministeri fiscal.
b) Dissenyar i gestionar els programes formatius adreçats a metges/esses forenses.
c) Gestionar activitats formatives dirigides a secretaris/àries judicials.
d) Dissenyar i gestionar les activitats formatives dirigides a les persones interessades a ingressar a la carrera judicial i fiscal.
e) Gestionar les pràctiques universitàries en les oficines judicials.
f) Supervisar els circuits i les despeses de cada activitat.
Unitat de Formació en l'Administració de Justícia
Corresponen a la Unitat de Formació en l'Administració de Justícia, assimilada orgànicament a secció, les funcions següents:
a) Dissenyar els currículums formatius, de formació inicial i continuada, per al personal funcionari de les oficines judicials.
b) Organitzar i planificar activitats de formació a distància.
c) Dissenyar i gestionar els programes formatius del personal interí de l'Administració de Justícia.
d) Elaborar programes de formació especialitzada en l'àmbit de l'Administració de Justícia adreçats tant al personal del Departament de Justícia com a professionals externs.
e) Supervisar els circuits i les despeses de cada activitat.
Àrea d'Investigació i Formació Social i Criminològica
6.1 Corresponen a l'Àrea d'Investigació i Formació Social i Criminològica, assimilada orgànicament a servei, les funcions següents:
a) Planificar, organitzar i supervisar les activitats de formació inicial així com la formació continua en l'àmbit de l'execució i mediació penal, en coordinació amb la Secretaria de Serveis Penitenciaris, Rehabilitació i Justícia Juvenil.
b) Organitzar i coordinar les activitats de formació externa, cursos de postgrau, jornades i activitats científiques obertes al públic en general en l'àmbit de l'execució penal, la mediació penal i l'atenció a la víctima del delicte.
c) Organitzar i supervisar les pràctiques universitàries en els centres i serveis dependents de la Secretaria de Serveis Penitenciaris, Rehabilitació i Justícia Juvenil.
d) Presentar la proposta de contractació dels professors/es, investigadors/es i tutors/es necessaris per dur a terme els diferents programes.
e) Planificar, organitzar i supervisar la formació del personal docent i investigador.
f) Supervisar els expedients, els certificats i els diplomes de formació, d'investigació i de pràctiques universitàries.
g) Planificar, organitzar, supervisar i difondre les activitats d'investigació pròpies del Centre, en l'àmbit de l'execució i la mediació penal i de l'atenció a la víctima.
h) Promoure la recerca en els àmbits de l'execució penal, la mediació penal i l'atenció a la víctima del delicte.
i) Planificar, organitzar i promoure activitats d'innovació, projectes internacionals i projectes d'intercanvi amb altres entitats i organismes que comportin millores per a la tasca de l'Àrea i/o de la Secretaria de Serveis Penitenciaris, Rehabilitació i Justícia Juvenil.
6.2 De l'Àrea d'Investigació i Formació Social i Criminològica en depenen:
a) La Unitat de Formació Inicial en execució penal.
b) La Unitat de Formació Contínua en execució penal.
Unitat de Formació Inicial en execució penal
Corresponen a la Unitat de Formació Inicial en execució penal, assimilada orgànicament a secció, les funcions següents:
a) Dissenyar i actualitzar els currículums formatius de formació especialitzada inicial selectiva i d'acollida, per a l'accés de qualsevol professional a l'àmbit penitenciari o de Justícia Juvenil del Departament.
b) Gestionar i avaluar els programes anuals de formació inicial selectiva així com el sistema d'avaluació dels assistents i coordinar les comissions d'avaluació.
c) Gestionar i avaluar els programes anuals de formació inicial d'acollida per a nous professionals o per a professionals que canvien de lloc de treball dins del propi àmbit penitenciari o de justícia juvenil.
d) Coordinar l'equip de docents i tutors/es en la preparació i desenvolupament de cada edició de cursos selectius i de formació d'acollida i avaluar la seva tasca.
e) Organitzar, gestionar i avaluar activitats de formació inicial a distància.
g) Proposar l'intercanvi i la cooperació amb altres organitzacions públiques i privades de l'àmbit de la formació inicial.
Unitat de Formació Contínua en execució penal
Corresponen a la Unitat de Formació Contínua en execució penal, assimilada orgànicament a secció, les funcions següents:
a) Dissenyar els currículums formatius del personal penitenciari i de justícia juvenil, de formació contínua especialitzada.
b) Gestionar i avaluar els programes de formació contínua especialitzada.
c) Organitzar, gestionar i avaluar activitats de formació contínua a distància.
d) Seleccionar i coordinar a l'equip docent i avaluar la seva funció docent.
e) Gestionar i avaluar el programa de pràctiques universitàries.
g) Proposar l'intercanvi i la cooperació amb altres organitzacions públiques i privades de l'àmbit de la formació contínua.
Àrea de Gestió Administrativa i Suport Tècnic
9.1 Corresponen a l'Àrea de Gestió Administrativa i Suport Tècnic, assimilada orgànicament a servei, les funcions següents:
a) Planificar, controlar i supervisar la gestió dels recursos humans, econòmics i materials assignats al Centre.
b) Planificar i controlar la gestió de les compres i les contractacions.
c) Supervisar l'organització de les tasques de règim interior, majordomia, registre i arxiu del Centre.
d) Planificar, supervisar i coordinar el manteniment de les instal·lacions i serveis del centre i responsabilitzar-se de l'optimització en l'ús d'aquests recursos.
e) Elaborar, revisar i avaluar els convenis amb altres administracions o entitats.
f) Avaluar i coordinar la implantació de mesures preventives en matèria de riscos laborals i col·laborar en la definició i implantació de polítiques de seguretat i salut laboral.
g) Supervisar i controlar les mesures organitzatives en matèria de protecció de dades personals.
h) Coordinar les actuacions en matèria patrimonial que afectin el Centre.
i) Vetllar per l'actualització dels continguts dels diversos canals de comunicació relacional dins de l'àmbit de competència del Centre i coordinar l'edició i la distribució de les publicacions.
j) Donar el suport necessari als diferents òrgans del Centre per facilitar el compliment de les seves funcions.
9.2 De l'Àrea de Gestió Administrativa i Suport Tècnic en depenen:
a) La Unitat de Gestió Econòmica.
b) La Unitat de Règim Interior i Administrativa.
Corresponen a la Unitat de Gestió Econòmica, assimilada orgànicament a secció, les funcions següents:
a) Preparar l'avantprojecte de pressupost i fer el seguiment de l'execució pressupostària.
b) Tramitar els moviments econòmics, la gestió de l'habilitació i els comptes corrents.
c) Confeccionar el balanç i el compte de resultats.
d) Gestionar les compres de material i els subministraments.
e) Gestionar els expedients de contractació d'obres, subministraments i serveis.
f) Elaborar i gestionar la tramitació dels expedients amb contingut econòmic, així com els estudis i informes de naturalesa econòmica i expedients d'abast plurianual.
g) Elaborar la memòria econòmica del Centre.
h) Elaborar i gestionar la comptabilitat analítica i de centres de cost.
i) Gestionar l'adjudicació de ajuts atorgats pel Centre.
Unitat de Règim Interior i Administrativa
Corresponen a la Unitat de Règim Interior i Administrativa, assimilada orgànicament a secció, les funcions següents:
a) Controlar i tramitar les situacions administratives i incidències que afectin al personal del Centre.
b) Gestionar i fer el seguiment de la confecció de les nòmines i de la seguretat social.
c) Col·laborar en la selecció i provisió de llocs de treball del personal del Centre.
d) Organitzar i fer el seguiment de les tasques de règim interior, majordomia, registre de documents i arxiu, així com del servei d'informació i atenció al públic, de reprografia i enquadernació.
e) Gestionar les actuacions en matèria patrimonial i d'assegurances que afectin el Centre.
f) Gestionar i controlar les tasques de conservació regular i el manteniment preventiu de les instal·lacions i equipaments del Centre, incloent l'equipament informàtic, de comunicacions i noves tecnologies.
g) Planificar i gestionar l'adquisició de béns i serveis per al normal funcionament de les activitats del Centre i conformar la facturació corresponent.
h) Gestionar i implantar les mesures legals en matèria de protecció de dades personals.
i) Gestionar la implantació i avaluació de mesures preventives en matèria de riscos laborals.
j) Gestionar l'edició i la distribució de les publicacions del Centre.
k) Coordinar l'organització de simposis i jornades al Centre.
Mitjançant aquest Decret se suprimeixen la Unitat de Biblioteca i Centre de Documentació, la Unitat de Formació Social i Criminològica i la Unitat de Secretaria Tècnica.
Les persones que ocupen els llocs de treball de comandament de les àrees i les unitats modificades per aquest Decret, seguiran exercint les seves funcions respectives mentre no s'adaptin els nomenaments o es proveeixin, si escau, els llocs de treball d'acord amb l'estructura regulada.
El personal funcionari de l'Administració de la Generalitat que resulti afectat per les modificacions orgàniques d'aquest Decret continuaran percebent la totalitat de les seves retribucions, amb càrrec als crèdits als quals s'imputaven, fins que s'adoptin les disposicions de desplegament i pressupostàries corresponents, d'acord amb la normativa vigent.
Es deroga el Decret 109/1999, de 19 d'abril, de reestructuració del Centre d'Estudis Jurídics i Formació Especialitzada, i les altres disposicions del mateix rang o inferior que s'oposen al que estableix aquest Decret.
Es faculta el conseller d'Economia i Finances per realitzar les adaptacions pressupostàries necessàries per donar compliment al que estableix aquesta disposició.
Barcelona, 31 de juliol de 2007